Imtella' Frar 14, 2021 Rapport: Daphne Cassar Minflok f'parati fil-pjazez u fit-toroq . . . il-ħeġġa, il-ħila u l-entużjażmu ta' dawk li jaħdmu bi ħġarhom għall-Karnival jinsabu rrappreżentati f'wirja ta' kostumi fi Spazju Kreattiv, il-Belt. L-erbgħa u għoxrin kostum disinjati għall-Karnival ta' din is-sena huma turija tal-ħafna talenti u xogħol kreattiv li jpaxxi l-għajn. Il-Kap Eżekuttiv ta' Festivals Malta, Annabelle Stivala, qalet li l-wirja tagħti l-opportunità lill-pubbliku biex japprezza d-dettalji tal-ħjata elaborata għall-kostumi li qed jikkompetu f'erba' kategoriji differenti. "B'dawn l-inizjattivi xorta kien hemm ċans li jikkrejaw u joħolqu inizjattivi li huma partikolari ħafna għal żmien il-Covid, għax hekk naraw li ħarġu b'ideat minn dan iż-żmien tal-Covid ukoll u anki għall-fatt li tajnihom l-opportunita li ġew u armaw… u allura tajnihom l-opportunità li jagħmlu xi ħaġa fil-karnival ukoll". Tispikka r-rikkezza tad-drapp u l-aċċessjori/ Iżda x'se jsir minn dawn il-kostumi meta l-wirja tintemm fis-7 ta' Marzu? "Dawn il-kostumi għandna dritt li nżommuhom aħna biex forsi meta jkollna l-mużew tal-karnival nknu nistgħu nesebixxuhom speċjalment dawn il-kostumi li saru f'din is-sena tant speċjali minħabba l-Covid." Tikkomplimenta l-wirja hemm sensiela ta' filmati qosra li qed jixxandru fuq il-mezzi tal-media soċjali, b'kollaborazzjoni ma' Teatru Malta, li juru kif jistgħu jinħolqu kostumi, maskri u props tal-karnival minn materjal riċiklabbli nsibu fi djarna.